Аӡиа Риҵа аҵантә иҭыргеит Иосиф Сталин иԥшахьырсгатә катер
10:29 25.10.2023 (ирҿыцуп: 12:25 25.10.2023)
© Foto / Даур ЧамагуаПрогулочный катер Иосифа Сталина подняли со дна озера Рицы
© Foto / Даур Чамагуа
Иосиф Сталин иԥшахьырсратә катер аӡиа Риҵа иӡааҟәрылеит 60 шықәса раԥхьа, ацаҟьа ианааха ашьҭахь.
АҞӘА, жьҭаара 25 – Sputnik, Бадри Есиава. Аӡиа Риҵа аҵантә иҭыргеит Иосиф Сталин иԥшахьырсратә катер ҳәа Sputnik акорреспондент изеиҭеиҳәеит анаплакҩы Даур Чамагәуа.
Чамагәуа иажәақәа рыла, аӡиа аҵа ишьҭаз акатер 1990-тәи ашықәсқәа раан ибеит иаб Баҭал Чамагәуа. Аха усҟан акатер рызҭымгеит.
"Акатер 12 метра аӡиа аҵа ишьҭан. Аҭыгара амчқәа рацәаны иаҭахын, аха ҩымз рыҩныҵҟала иалҳаршеит", - ҳәа иҳәеит иара.
Чамагәуа еиҭеиҳәеит аԥхьа акатер ашьҭахгатә кран ала ишьҭырхырц ишаҿыз, аха адгьыл аҟәараҿы иҳәазон азы ишырзалмыршаз. АҶА рахь иҟаҵаз ацхыраара рыхәеит. Аҳауа зҭарчу ахархәагақәеи аӡаҵаԥшааҩцәеи иалдыршеит акатер аҭыԥ ахыгара.
Уажәы, Иосиф Сталин Риҵа дызлахыӡсалоз акатер аӡиа ахықәаҿ ишьҭоуп. Ариа ус миллионк инеиҳаны иақәхарџьын.
Акатер аура аа-метрак иҟоуп, аҭбаара – хԥа. Ахьӡи арбагақәеи аныҵхьеит.
Чамагәуа иҳәеит иаб иажәақәа рыла иара 1930-1940 шықәсқәа рзы ишҭыжьыз, 1960-шықәсазы ишӡааҟәрылаз.
"Иахьынӡаздыруа ала иара Сталин идачаҿтәи абаӷәаза маҷ аҿы идыргылон, ма абылтәы ахьҭарҭәоз. Иӡааҟәрылеит иара ахьышьҭаз аҭыԥ аҿы акәымкәа, 50-60 метра инацәхыкны. Иҟалап ацаҟьа ианас ашьҭахь инахазар ма аӡы аҭыԥ иахнагазар", - ҳәа иҳәеит Чамагәуа.
Иара иҳәеит иашьа Осман Чамагәуеи иареи ишрыгәҭаку аиҭашьақәыргылара, аԥхьанатә ишыҟаз аҟаҵара, урыстәылатәи еилахәыраки дареи шеицәажәахьоу. Акатер атуристцәа рзы ахархәара арҭо мамзаргьы ҭоурыхтә дырганы иҟало аишьцәа макьана ирмыӡбац.